b'\n_START_ARTICLE_\nJoey Tempest\n_START_SECTION_\nZgodnja leta\n_START_PARAGRAPH_\nPreden se je uveljavil pod umetni\xc5\xa1kim imenom Joey Tempest, se je Joakim Larsson uril v igranju kitare in klavirja, igral nogomet in hokej ter tekmoval v kartingu. Njegov najve\xc4\x8dji uspeh v tem \xc5\xa1portu je bilo \xc4\x8detrto mesto na mladinskem dr\xc5\xbeavnem prvenstvu \xc5\xa0vedske._NEWLINE_Odra\xc5\xa1\xc4\x8dal je v kraju Upplands-V\xc3\xa4sby blizu Stockholma, v isti soseski kot tudi ve\xc4\x8dina preostalih \xc4\x8dlanov skupine Europe. Po vzoru skupin Thin Lizzy in Led Zeppelin se je v najstni\xc5\xa1kih letih tudi sam pridru\xc5\xbeil nekaterim zasedbam, v katerih je igral kitaro ali bas in pel.\n_START_SECTION_\nEurope\n_START_PARAGRAPH_\nLeta 1979 je skupaj s kitaristom Johnom Norumom, bobnarjem Tonyjem Renom in basistom Petrom Olssonom ustanovil skupino Force, ki je kmalu pridobila ugled in poslu\xc5\xa1alce v okoli\xc5\xa1kih krajih._NEWLINE_Leta 1982 je skupina spremenila ime v Europe in zmagala na tekmovanju mladih glasbenih talentov Rock SM. Za nagrado so si prislu\xc5\xbeili pogodbo za snemanje prvenca pri zalo\xc5\xbebi Hot Records._NEWLINE_Skupina Europe je med letoma 1983 in 1991 izdala pet albumov; Joey Tempest je na vseh sodeloval kot pevec, frontman skupine in ve\xc4\x8dinski avtor glasbe in besedil._NEWLINE_V letu 1992 se je skupina odlo\xc4\x8dila za premor in ni ve\xc4\x8d nastopila skupaj vse do milenijskega koncerta na silvestrski ve\xc4\x8der leta 1999/2000.\n_START_SECTION_\nSamostojna pot\n_START_PARAGRAPH_\nLeta 1995 je Joey Tempest izdal svoj prvi samostojni studijski album A place to call home. Posnet je bil delno v Stockholmu, delno v Londonu. Poleg vokala je Tempest zanj prispeval tudi kitare zavse pesmi, razen ene, pri kateri je sodeloval   john Norum, njegov  tesni prijatelj in so\xc4\x8dlan skupine Europe. A place to call home je bila na \xc5\xa0vedskem prodana v platinasti nakladi, dober odziv pa je dobil tudi na tujem. Pesem \xc2\xbbWe come alive\xc2\xab\xc2\xa0s tega albuma je do\xc4\x8dakala tudi slovensko priredbo; pod naslovom \xc2\xbbIn grem naprej\xc2\xab\xc2\xa0jo je na eni svojih plo\xc5\xa1\xc4\x8d izdal glasbenik Dadi Daz._NEWLINE_\xc5\xa0e istega leta se je Joey Tempest podal na svojo prvo samostojno turnejo po Evropi, leto dni kasneje pa bil nominiran za grammyja v kategoriji \xc2\xbbnajuspe\xc5\xa1nej\xc5\xa1i \xc5\xa1vedski glasbenik\xc2\xab._NEWLINE_Njegov drugi album Azalea place je iz\xc5\xa1el leta 1997 Snemal ga je v Nashvillu v ZDA. Za razliko od prvega albuma, za katerega je vso glasbo spisal sam, je tokrat k soavtorstvu povabil tudi druge umetnike, kot sta Will Jennings in Chris Difford iz skupine Squeeze. Azalea Place je zato zelo raznolik album; ker je glasba zanj nastajala v snemalnem studiu, je tudi poln improvizacije in eksperimentiranja._NEWLINE_Plo\xc5\xa1\xc4\x8da je bila na \xc5\xa0vedskem prodana v zlati nakladi, prvi singl \xc2\xbbThe Match\xc2\xab\xc2\xa0pa je postal najve\xc4\x8dkrat predvajana skladba na \xc5\xa1vedskih radijskih postajah. Na plo\xc5\xa1\xc4\x8di je izdana tudi pesem \xc2\xbbRunning with a dream\xc2\xab, ki jo je Tempest odpel v duetu z nem\xc5\xa1ko operno pevko Anno Mario Kaufmann in ki je kasneje postala uradna pesem nem\xc5\xa1ke reprezentance na SP v nogometu v Franciji._NEWLINE_V istem letu je sodeloval \xc5\xa1e v projektu \xc2\xbbPhilharmonia\xc2\xab\xc2\xa0Mikea Batta; za to prilo\xc5\xbenost je priredil  uspe\xc5\xa1nico Brucea Springsteena \xc2\xbbBorn To Run\xc2\xab._NEWLINE_Jeseni leta 2002 je Joey Tempest izdal svojo tretjo samostojno plo\xc5\xa1\xc4\x8do, Joey Tempest. Pri snemanju sta sodelovala tudi nekdanji \xc4\x8dlan skupine Europe Mic Michaelli in britanski kitarist Adam Lamprell. Posnetje bil v Stockholmu in Londonu. Ve\xc4\x8dji del pesmi na njem nosi utrip Londona, kjer Tempest \xc5\xbeivi in dela, nekateri teksti pa so \xc5\xa1e vedno pre\xc5\xbeeti z domoto\xc5\xbejem in ob\xc4\x8dutji te\xc5\xbee privajanja na \xc5\xbeivljenje v tujini._NEWLINE_Od leta 2003 dalje znova deluje skupina Europe v stari postavi. Joey Tempest deluje v njej kot pevec, frontman in avtor pesmi; od ponovne zdru\xc5\xbeitve pa do danes je skupina izdala pet studijskih plo\xc5\xa1\xc4\x8d.\n_START_SECTION_\nGlasbena kariera\n_START_PARAGRAPH_\nNa prvih dveh albumih skupine Europe - Europe leta 1982 in Wings of tomorrow leta 1986 je Joey Tempest odigral tudi klaviature; v aprilu leta 1984 je skupina vzela medse novega \xc4\x8dlana, Mica Michaelija. Uspe\xc5\xa1nica\xc2\xa0\xc2\xbbThe final countdown\xc2\xab\xc2\xa0je bila zasnovana nekaj let pred tem, kot akord na klaviaturi, ki si jo je od Michaelija izposodil Tempest. Leta 1985 sta prav ta dva glasbenika na vaji skupaj napisala uspe\xc5\xa1no balado \xc2\xbbCarrie\xc2\xab. Kasneje istega leta je Tempest ustvaril soundtrack za film On the Loose in bil avtor pesmi \xc2\xbbGive a helping hand\xc2\xab, ki je v imenu dobrodelnosti zdru\xc5\xbeila vse zvezde \xc5\xa1vedske rock scene v projektu \xc2\xbbSwedish Metal Aid.\xc2\xab_NEWLINE_Leta 1986 je poleg snemanja najuspe\xc5\xa1nej\xc5\xa1ega albuma skupine Europe The final countdown sodeloval \xc5\xa1e pri nastanku in produkciji albuma One of a kind Tone Norum, mlaj\xc5\xa1e sestre Johna Noruma._NEWLINE_Leta 1988 je iz\xc5\xa1el album skupine Europe Out of this world. V letu 1992 je poleg snemanja plo\xc5\xa1\xc4\x8de Prisoners in paradise z Europe, z Johnom Norumom posnel single \xc2\xbbWe will be strong\xc2\xab\xc2\xa0za Norumov album Face the truth.\'  Takrat je z Norumom sodeloval prvi\xc4\x8d po letu 1986, ko je ta zapustil skupino Europe._NEWLINE_Medtem, ko je bilo delovanje skupine Europe v mirovanju, je Tempest posnel tri samostojne albume,_NEWLINE_A place to call home leta 1995, Azalea place leta 1997 in Joey Tempest leta 2002._NEWLINE_Po ponovni zdru\xc5\xbeitvi z Europe v stari postavi z Johnom Norumom na kitari je leta 2004 lu\xc4\x8d sveta ugledal album Start from the dark, sledili so mu Secret Society leta 2006, Last look at eden leta 2009, Bag of bones leta 2012, War of Kings leta 2015 in "Walk the Earth" leta 2017.\n_START_SECTION_\nZasebno \xc5\xbeivljenje\n_START_PARAGRAPH_\nJoey Tempest trenutno \xc5\xbeivi v Londonu z \xc5\xbeeno Liso Worthington Larsson in sinovoma Jamesom in Jackom. Na dru\xc5\xbeabnih omre\xc5\xbejih nima osebnih profilov, ob\xc4\x8dudovalcem se ogla\xc5\xa1a izklju\xc4\x8dno preko uradnih strani skupine Europe.'